อัด2หมื่นล้านสินเชื่อดอกต่ำอุ้มเอสเอ็มอี
&nbsp;
10 ส.ค. 2554

โพสต์ทูเดย์ — เอสเอ็มอีแบงก์ ออกสินเชื่อเอสเอ็มอี พาวเวอร์ ไทยเข้มแข็ง ดอกเบี้ย 5% ต่อปี 
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารได้ออกสินเชื่อใหม่โครงการสินเชื่อเอสเอ็มอี พาวเวอร์ ไทยเข้มแข็ง วงเงิน 2 หมื่นล้านบาท เป็นสินเชื่อระยะสั้นและระยะยาว เพื่อเป็นแนวทางช่วยเหลือผู้ประกอบการเอสเอ็มอีให้มีเงินทุนหมุนเวียน ลงทุน ขยาย ปรับปรุงกิจการ เพื่อการชำระหนี้ในกิจการ 
ทั้งนี้ รวมถึงกลุ่มผู้ประกอบการที่ภาครัฐส่งเสริมให้ไปประกอบธุรกิจในต่างประเทศ เช่น กลุ่มธุรกิจก่อสร้างงานข้ามชาติ ซึ่งสอดคล้องกับนโยบายรัฐบาลในโครงการไทยเข้มแข็งที่มีวัตถุประสงค์ในการสร้างงานและอาชีพ และเป็นการช่วยรักษาการจ้างแรงงาน จะรับคำขอกู้สิ้นสุดวันที่ 31 ธ.ค. 2553 
“ผมได้มอบหมายให้ทีมสินเชื่อสำนักงานใหญ่และสาขาได้สำรวจความต้องการสินเชื่อ ในขณะนี้มีผู้ประสงค์ขอกู้แล้วกว่า 1 หมื่นล้านบาทแล้ว สำหรับผู้ประกอบการที่สนใจขอให้รีบติดต่อสาขาในจังหวัด” นายโสฬส กล่าว
ทั้งนี้ สินเชื่อเอสเอ็มอี พาวเวอร์ ไทยเข้มแข็ง กู้ได้สูงสุด 500 ล้านบาทต่อราย ครอบคลุมประเภทสินเชื่อเงินกู้ยืมระยะยาว เงินกู้ระยะสั้น (P/N) สินเชื่อแฟกตอริง เป็นต้นสินเชื่อ Trust Receipt และสินเชื่อเพื่อการส่งออก โดยปีที่ 1 อัตราดอกเบี้ยต่ำพิเศษ 5% ต่อปี ปีที่ 2 อัตราดอกเบี้ย 5.5% ต่อปี ตั้งแต่ปีที่ 3 เป็นต้นไป อัตราดอกเบี้ยเอ็มแอลอาร์ต่อปี หรือเอ็มเอฟอาร์ต่อปีแล้วแต่ประเภทสินเชื่อส่วนสินเชื่อลีสซิ่ง อัตราดอกเบี้ย MLSR และสินเชื่อเช่าซื้อ อัตราดอกเบี้ย MHR ต่อปี (Flat Rate) ซึ่งถือว่าต่ำสุดเพราะธนาคารไม่บวกเพิ่มความเสี่ยง ซึ่งจะทำให้ผู้ประกอบการลดต้นทุนการดำเนินงาน และสามารถวางแผนบริหารจัดการต้นทุนในระยะยาวได้ง่ายยิ่งขึ้น
“เนื่องจากแบงก์เล็งเห็นว่าถึงแม้เศรษฐกิจจะกลับมาฟื้นตัวดีก็ตาม แต่ว่าในการฟื้นตัวนี้เป็นช่วงที่เป็นหัวเลี้ยวหัวต่อ เศรษฐกิจในต่างประเทศก็ยังไม่แข็งแรงมากนัก โดยในต่างประเทศใช้นโยบายกระตุ้นเศรษฐกิจต่อ ธนาคารจึงมีนโยบายดอกเบี้ยต่ำเพื่อพยุงลูกค้าเอสเอ็มอีต่อไปให้ผ่านจุดหัวเลี้ยวหัวต่อดังกล่าว”
นายโสฬส กล่าวอีกว่า สินเชื่อ SME POWER ไทยเข้มแข็ง จะเป็นสินเชื่อตัวเด่นของธนาคารในปีนี้และคาดว่าจะได้รับความนิยมสูงสุดเช่นเดียวกับโครงการสินเชื่อชะลอการเลิกจ้างแรงงาน ที่ยุติการรับคำขอกู้ในโครงการฯ แล้ว